[pic] | EUROPA-KOMMISSIONEN |

Bruxelles, den 7.12.2009

KOM(2009)670 endelig

Forslag til

RÅDETS AFGØRELSE

om ophævelse af afgørelse 2009/472/EF af 6. april 2009 om afslutning af konsultationsproceduren med Den Islamiske Republik Mauretanien i henhold til artikel 96 i AVS-EF-partnerskabsaftalen

BEGRUNDELSE

Da statskuppet i Mauretanien den 6. august 2008 udgjorde en meget alvorlig og klar krænkelse af de væsentligste elementer i artikel 9 i AVS-EF-partnerskabsaftalen, besluttede Den Europæiske Union den 15. september 2008 at indlede konsultationer med Den Islamiske Republik Mauretanien i henhold til artikel 96 i aftalen.

Et møde som led i disse konsultationer fandt sted i Bruxelles den 20. oktober 2008. Under dette møde og i de kommende måneder kunne Den Europæiske Union konstatere, at der ikke blev fremlagt tilfredsstillende forslag fra mauretansk side, og det blev besluttet at afslutte konsultationsproceduren og samtidig sammen med det internationale samfund forsøge at finde en løsning på krisen.

I Rådets afgørelse af 6. april 2009[1] om afslutning af konsultationsproceduren med Den Islamiske Republik Mauretanien i henhold til artikel 96 i AVS-EF-partnerskabsaftalen opstillede Den Europæiske Union en køreplan for en gradvis genoptagelse af samarbejdet (passende foranstaltninger) på grundlag af undertegnelse og gennemførelse af en konsensusorienteret kriseløsning, der omfatter et gennemsigtigt, repræsentativt og troværdigt præsidentvalg.

Denne konsensusorienterede løsning for en genetablering af den forfatningsmæssige orden blev konkretiseret med undertegnelsen af Dakaraftalen den 4. juni 2009 mellem de stridende politiske kræfter i Mauretanien. I henhold til de vedtagne passende foranstaltninger åbnede dette mulighed for første fase af genoptagelsen af samarbejdet. Der blev indledt endnu en fase i genoptagelsen af samarbejdet efter gennemførelsen af de fleste af de foranstaltninger, der var fastlagt i Dakaraftalen, og afholdelse af præsidentvalg den 18. juli 2009. Som fastsat i ovennævnte afgørelse foretog formandskabet for Den Europæiske Union og Kommissionen et fælles tilsynsbesøg fra den 5. til den 7. oktober 2009 for at rapportere om situationen i Mauretanien og vurdere muligheden for en fuldstændig genoptagelse af samarbejdet og opfølgningen på Rådets afgørelse.

Tilsynsbesøgets resultater falder sammen med det internationale samfunds opfattelse og viser, at der i Mauretanien er sket en fuldstændig tilbagevenden til den forfatningsmæssige orden, der giver mulighed for at genoptage samarbejdet som foreskrevet i afgørelsen af 6. april 2009.

I overensstemmelse med vurderingen i Den Internationale Kontaktgruppe vedrørende Mauretanien må det imidlertid konstateres, at der skal følges op på kapitlet i Dakaraftalen om indledning af en bred national politisk dialog efter præsidentvalget. Der mindes om, at dette kapitel er en af de tillidsopbyggende foranstaltninger, der blev aftalt mellem parterne, som gav mulighed for at indgå Dakaraftalen. Denne dialog, som skal styrke landets stabilitet, er endnu ikke indledt, og det kan blive nødvendigt med tilskyndelsesforanstaltninger fra det internationale samfunds side. Faktisk er det klart, at nogle af de grundlæggende problemer, der var blandt de nævnte årsager til statskuppet den 6. august 2008, ikke er blevet løst, navnlig hvad angår afbalancering af magtbeføjelserne, reform af institutionerne, de væbnede styrkers rolle, styrkelse af demokratiet og god regeringsførelse.

Det kan således konkluderes, at alle opfølgningsforanstaltninger på Rådets afgørelse af 6. april skal omfatte indførelse af en styrket politisk dialog mellem Mauretanien og EU med det formål at styrke landets stabilitet, støtte fremskridtene vedrørende god regeringsførelse og støtte indledning af en bred national dialog i overensstemmelse med kapitel 4.VII i Dakaraftalen. Denne styrkede politiske dialog skal forløbe i overensstemmelse med artikel 8 i AVS-EF-partnerskabsaftalen.

I lyset af ovenstående foreslår Kommissionen Rådet at ophæve Rådets afgørelse 2009/472/EF af 6. april 2009 og at vedtage vedlagte afgørelse i medfør af artikel 96 i AVS-EF-partnerskabsaftalen i stedet for ovennævnte afgørelse.

Forslag til

RÅDETS AFGØRELSE

om ophævelse af afgørelse 2009/472/EF af 6. april 2009 om afslutning af konsultationsproceduren med Den Islamiske Republik Mauretanien i henhold til artikel 96 i AVS-EF-partnerskabsaftalen

RÅDET FOR DEN EUROPÆISKE UNION HAR -

under henvisning til traktaten om den Europæiske Union og traktaten om Den Europæiske Unions funktionsmåde,

under henvisning til AVS-EF-partnerskabsaftalen, der blev undertegnet i Cotonou den 23. juni 2000 og revideret i Luxembourg den 25. juni 2005, i det følgende benævnt "AVS-EF-aftalen", særlig artikel 96,

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges ved gennemførelse af AVS-EF-partnerskabsaftalen[2], særlig artikel 3,

under henvisning til forslag fra Kommissionen, og

ud fra følgende betragtninger:

(1) Den Islamiske Republik Mauretanien har gennemført den konsensusorienterede kriseløsning som defineret i de passende foranstaltninger, der blev indført ved afgørelse 2009/473/EF af 6. april 2009[3] om afslutning af konsultationsproceduren med Den Islamiske Republik Mauretanien i henhold til artikel 96 i AVS-EF-partnerskabsaftalen.

(2) Der er sket en tilbagevenden til den forfatningsmæssige orden i Den Islamiske Republik Mauretanien.

(3) For at sikre landets stabilitet og undgå nye krænkelser af de vigtige elementer i artikel 9 i AVS-EF-partnerskabsaftalen, er det nødvendigt at fremme en bred national dialog og følgelig genoptage samarbejdet.

(4) Afgørelse 2009/472/EF bør ophæves, og den politiske dialog med Den Islamiske Republik Mauretanien bør genoptages for at styrke demokratiet, forebygge forfatningsstridige regeringsændringer, reformere institutionerne og de væbnede styrkers rolle, sikre en sund politisk og økonomisk regeringsførelse og en styrkelse af retsstatsprincipperne og menneskerettighederne og afbalancere institutionerne og magtbeføjelserne -

VEDTAGET DENNE AFGØRELSE:

Artikel 1

Afgørelse 2009/472/EF af 6. april 2009 om afslutning af konsultationsproceduren med Den Islamiske Republik Mauretanien i henhold til artikel 96 i AVS-EF-partnerskabsaftalen ophæves.

Artikel 2

Den politiske dialog med Den Islamiske Republik Mauretanien i medfør af artikel 8 i AVS-EF-aftalen vil blive ført som angivet i brevet i bilaget til denne afgørelse.

Artikel 3

Denne afgørelse træder i kraft på dagen for dens vedtagelse.

Den har en gyldighed på 24 måneder fra datoen for Rådets vedtagelse. Den kan om nødvendigt reevalueres på grundlag af tilsynsbesøg gennemført af Den Europæiske Union.

Artikel 4

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formand

BILAG

Udkast til brev

Hr. præsident

Vi kan med tilfredshed konstatere Mauretaniens tilbagevenden til den forfatningsmæssige orden efter gennemførelsen af de fleste af de foranstaltninger, der er fastlagt i Dakaraftalen, hvilket kulminerede med Deres indsættelse som præsident for landet. Vi har derfor den glæde at bekræfte, at samarbejdet mellem EU og Den Islamiske Republik Mauretanien vil blive fuldt ud genoptaget.

Vi bemærker, at de forskellige politiske parter i overensstemmelse med artikel 4-VII i Dakaraftalen har forpligtet sig til at fortsætte og intensivere Den brede nationale dialog for at konsolidere den nationale forsoning og demokratiet. Som medlemmerne af Den Internationale Kontaktgruppe allerede nævnte på deres sidste møde den 10. september 2009, er det ønskeligt, at denne dialog finder sted. Det er allerede opmuntrende at bemærke, at de forskellige parter er rede til at deltage i dialogen. Det er oplagt, at nogle af de grundlæggende problemer, der var blandt de nævnte årsager til statskuppet den 6. august 2008, endnu ikke er blevet løst. De dialogpunkter, der er nævnt i Dakaraftalen, omfatter bl.a. styrkelse af demokratiet, forebyggelse af forfatningsstridige regeringsændringer, reform af institutionerne og de væbnede styrkers rolle, sund politisk og økonomisk regeringsførelse og en styrkelse af retsstatsprincipperne og af menneskerettighederne samt en afbalancering af institutionerne og magtbeføjelserne. De sikkerhedsmæssige trusler, der er opstået i Mauretanien, viser, at bekæmpelse af terrorisme og organiseret kriminalitet også kunne være et dialogpunkt.

Alle punkter, der vedrører Mauretaniens stabilitet, herunder ovennævnte, har stor betydning for Den Europæiske Union. Da disse punkter er af fælles interesse, og i betragtning af samarbejdet med Den Europæiske Union inden for regeringsførelse i Mauretanien foreslår vi, at den politiske dialog mellem Mauretanien og Den Europæiske Union, jf. artikel 8 i Cotonouaftalen, styrkes og bliver regelmæssig og struktureret. De praktiske forhold og mandatet for denne dialog skal fastsættes efter fælles overenskomst mellem Deres regering og cheferne for Den Europæiske Unions diplomatiske missioner ved Den Islamiske Republik Mauretanien.

Et af målene med dialogen vil bl.a. være at fremme ovennævnte brede nationale dialog. Vi mener, at de forudsætninger og vanskeligheder, der har gjort det svært at indlede denne dialog, kan løses, hvis de forskellige mauretanske parter er indstillet på at rette drøftelserne mod fremtiden og undgå at fokusere på den nære fortids krav og uoverensstemmelser.

Den Europæiske Union vil således støtte Mauretaniens bestræbelser på at takle de socioøkonomiske og politiske vanskeligheder, landet står over for på grund af den lange politiske krise som følge af statskuppet i august 2008, den verdensomspændende økonomiske krise og de nye sikkerheds- og terrortrusler.

Med venlig hilsen

Udfærdiget i Bruxelles, den

For Europa-Kommissionen | For Rådet for Den Europæiske Union |

[1] Afgørelse 2009/472/EF, offentliggjort i EUT L 156 af 19.6.2009.

[2] EFT L 317 af 15.12.2000, s. 376.

[3] EUT L 156 af 19.6.2009, s. 26-30.